  Майя Бывальцева 9-тӥ куартолэзе Россиын, озьы ик Удмуртиын улӥсьёс Быдӟым Атыкай ожын Вормонлы 72 ар тырмонэз пусъёзы. Иворъёсъя «Удмуртия» агентство тодӥз, кыӵе ужрадъёс ортчозы Ижкарын валтӥсь куартолэзь праздниклы. 2-тӥысен 6-тӥ куартолэзёзь спектакльёс мынозы. Драмая ӟуч театрын «Один день войны» спектаклез возьматозы (0+) 5-тӥ куартолэзе Удмуртиысь Операя но балетъя кун театрын Вормон нуналлы сӥзем концерт ортчоз (0+) Удмуртиысь Йӧскалык кун театр «Мы - эхо» концерт возьматоз. Отын тодмо кырӟанъёс но кылбуръёс, оже пыриськемъёслэн гожтэтъёссы но тодэ ваёнъёссы чузъяськозы (6+) Мунё театрын «Прожить» спектакль луоз, кылем арын со «Золотая маска» конкурсэ пыриськисьёс пӧлын вал (6+) 4-тӥ куартолэзе 11 часын 15 номеро школа-интернатын (Рылеев урам, 1а) пиналъёс возьматозы спектакль, кытын туала егитъёс «ортчемаз вуозы». Пиналъёс партизанъёсты, концлагере шедемъёсты, котыртэм Ленинградын улӥсьёсты но трос мукетъёссэ пумиталозы. Со ож шоры мукет синмын учкыны луонлык сётоз (0+) 4-тӥ куартолэзе 11 часын Гоголь нимо бульварын (люкаськозы Мунё театре пырон азьын) но 16 часын Элькун нылпи юртын (Ухтомский урам, 21) «Нылпиослы ож сярысь лыдӟиськом» VIII калыккуспо ужрад улсын «Лыдӟиськон час» ортчоз (0+) 5-тӥ куартолэзе 9 часын, но 10 часын Нагорной но Уйпал шайвылъёс доры шествиос ортчозы. Отын госпитальёсын бырем ожгарчиос ватэмын. 9-тӥ куартолэзе Вормон нуналэз пусъён кутскоз 9 часысен Ялан ӝуась тыл доры сяськаос пононэн. Вормон парад 10 часын ӧдъялоз. Собере ик ортчоз «Быронтэм полк» ужрад. Отчы 20 сюрслэсь трос адями пыриськоз шуыса возьмало, со пӧлысь 13 сюрсэз — Ижкарын. «Быронтэм полклэн» колоннаез 2 номеро кар эмъюрт но Данъян пул вискын 9 час 30 минутысен люкаськыны ӧдъялоз. 12 час 30 минутэ Ижкарысь Шор площадьын «Эстафета Мира» кутскоз. Отчы сюрс пала адями пыриськоз. Ужрадэз сӥё-дано усьтон Пушкинской урамын, Кивалтэтлэн юртэз азьын ортчоз. 13 часын Удмуртиысь творчествоя вань площадкаосын «Катюша» кырӟанэз быдэстозы. Иж тыметлэн ярдураз 14 часысен 18 часозь пӧртэм ужрадъёсы пыриськыны но учкыны луоз, соос пӧлын ГТО куронъёсты быдэстон, «Патриот» клублэн возьматонэз, тылпу кысон техникаез возьматон, историысь реконструкция но концерт. 15 час 30 минутысен 21 часозь Шор площадьын творчествоя коллективъёслэн возьматонъёссы мынозы. Наговицын ульчаын полевой кужня ужалоз. Отын ик ож аръёсысь техникалы укшась кык автомобильёсты учкыны луоз. Быдӟым Атыкай ожын быремъёсты буре вайыса, 19 час 55 минутысен 20 часозь вань площадкаосын чус улон луоз. Вормон нуналэз пусъён йылпумъяськоз яркыт фейерверкен 21 часын. Тегъёс: Мерлык Ижкар Удмуртия 9-ткуартолэзь ВормонНунал БыдӟымАтыкайож  